સીબીઆઇ (સેન્ટ્રલ બ્યુરો ઑફ ઇન્વેસ્ટિગેશન)એ ગઈ કાલે 2જી સ્પેક્ટ્રમ કેસમાં ભૂતપૂર્વ ટેલિકૉમપ્રધાન એ. રાજા સહિત ૧૭ આરોપીઓ સામે નવા આરોપો મૂકવા માટે સ્પેશ્યલ ર્કોટ પાસે પરવાનગી માગી હતી. સીબીઆઇ એ. રાજા, તેમના મદદનીશ આર. કે. ચંડોલિયા અને ભૂતપૂર્વ ટેલિકૉમ સચિવ સિદ્ધાર્થ બેહુરા સામે ગુનાહિત વિશ્વાસભંગનો આરોપ મૂકવા માગે છે. ગુનાહિત વિશ્વાસભંગ (ક્રિમિનલ બ્રીચ ઑફ ટ્રસ્ટ)ના આરોપમાં ૧૦ વર્ષથી લઈને આજીવન કેદની સજા થઈ શકે છે. અત્યારે તેમની સામે જે આરોપો દાખલ કરવામાં આવ્યા છે એમાં તેમને વધુમાં વધુ ૭ વર્ષની સજા થઈ શકે છે. આ જોતાં જો ર્કોટ સીબીઆઇને મંજૂરી આપે તો એ. રાજા અને બીજા આરોપીઓની મુશ્કેલીઓમાં વધારો થઈ શકે છે.